Veearts verkla ná woede oor hond se behandelingLuna, ‘n skimmelworshond, se voorpoot moes afgesit word. Haar eienaar is woedend oor die aanvanklike veeartsbehandeling wat sy gekry het. (Foto: Verskaf) Wat ŉ ongelukkige voorval met ŉ beseerde voorbeen moes wees, het in ŉ nagmerrie vir ŉ Pretoriase troeteldiereienaar ontaard. Sy geliefde hond se lewe het geruime tyd aan ŉ draadjie gehang, glo weens die aanvanklike veeartsbehandeling wat sy ontvang het. Een van haar voorpote moes intussen afgesit word. Christiaan Smit, ŉ Pretoriase makelaar, is gebroke oor die trauma waaraan sy geliefde skimmelworshond, Luna, onderwerp is. En hy is woedend. Smit het dr. James Davies, wat die Doornpoort-dierekliniek bedryf en Luna behandel het, reeds by die Suid-Afrikaanse Veeartsenykundige Raad verkla. Luna het haar voorpoot op 24 Mei beseer toe sy uit Smit se bakkie geklouter het. Hy het haar na Davies vir behandeling geneem en ŉ ondersoek het gewys ŉ lit in haar regtervoorbeen is gebreek. Davies het aanbeveel dat ŉ operasie gedoen word en ŉ plaat en skroewe in Luna se been gesit word. Daar was geen oop wond nie en Luna is vir die operasie opgeneem, sê Smit. Hy het die volgende dag gehoor daar is nog swelling wat moet sak voor die operasie gedoen kan word en die operasie is op 26 Mei gedoen. Volgens Smit het Davies laat weet dat die operasie goed verloop het. Hy het ŉ dag later gevra of hy sy hond kan besoek, maar is volgens hom meegedeel dat dit nie moontlik is nie, glo omdat dit die ander pasiënte ontstig. Smit sê hy het wel ŉ foto van Luna ontvang. Smit sê hy kon Luna sowat twee weke lank nie besoek nie. Op 8 Junie het hy daarop aangedring om sy hond te sien en was hy geskok om te verneem in watter toestand sy was. Hy sê hy is voor een van twee keuses gestel: laat die been amputeer, of maak vir Luna van kant. In daardie stadium het hy steeds nie sy hond gesien nie – en Luna is na hom gebring. “Toe eers sien ek die toestand waarin my hond is. Sy was vel en been, sonder ŉ drup of behoorlike voeding.” Volgens hom het Davies aangebied om die amputasie gratis te doen, nadat Smit aanvanklik ŉ deposito van R500 vir die behandeling betaal het en die rekening in die geheel na verwagting sowat R7 500 sou beloop. ŉ Woedende Smit het sy hond summier gevat en dadelik met haar na die Onderstepoort- Veterinêre Akademiese Hospitaal gery. Daar was hy platgeslaan toe veeartse die verband van Luna se been verwyder. ŉ Verslag van dié dierehospitaal lui onder meer dat die regtervoorbeen nekrose en ŉ verlies aan vel en spier toon. Die plaatjie wat ingesit is, kon gesien word, sowel as die fraktuur. Daar was wanvoeding, asook dehidrasie wat verband hou met nierversaking, en ŉ komplikasie met die fraktuur. “Die twee chirurge het net daar gestaan en hulle koppe geskud…” sê Smit. Luna tydens haar behandeling. (Foto: Verskaf) Smit sê die hond is dadelik in die hoësorgeenheid opgeneem en het buisvoeding en ander behandeling ontvang. Die voorlopige kwotasie vir Luna se nuwe behandeling het R18 000 beloop en die hondjie is weer opgeneem. Smit sê hy is terug na Davies se praktyk om die kwessie met hom op te neem en die veearts het hom glo R18 000 in kontant gegee om die Onderstepoort-rekening te vereffen. Die Onderstepoort-dierehospitaal het intussen laat weet dat Luna se nier- en infeksietelling steeds te hoog is vir ŉ operasie en dat sy eers gestabiliseer moet word. “Sy is twee dae lank gestabiliseer omdat haar liggaam besig was om in te gee. Hulle het op 10 Junie laat weet sy is gestabiliseer en hulle moet ongelukkig ŉ amputasie doen – dit is die enigste manier om haar te red.” Luna is terug by die huis en sterk nou by haar gesin aan. (Foto: Verskaf) Hy sê die kenners het aangedui dat Luna waarskynlik nie sou oorleef as haar been vroeër onder verdowing afgesit sou word, soos Davies volgens hom aanbeveel het nie. Smit en ander familielede het na afloop van die operasie gereeld by Luna gaan kuier en sy het gaandeweg begin herstel. Haar wond is ook elke dag behandel. “Ek wil keer dat ŉ ander hond of troeteldier deur dieselfde trauma gaan. Sy het ŉ gebreekte voetjie gehad toe ek haar vir hom [Davies] gegee het. Ons moet eindelik haar lewe probeer red én haar been is afgesit oor die behandeling wat sy gekry het. “Kan jy jou indink deur watter pyn sy is. Ek is nie toegelaat om haar te sien nie en hy [Davies] het presies geweet hoekom ek haar nie mag sien nie.” Sy hond leef, maar Smit is gebroke oor die lyding wat Luna moes verduur. “Luna is soos my kind. Ek is nie getroud nie, ek het nie kinders nie. Sy is elke dag by my en nooit weg van haar mense nie. “Vir twee weke lank was sy alleen en seer. Sy kan nie ŉ foon optel en my bel nie… en die veearts weier dat ek haar sien. “Ek is kwaad. Ek is seer,” het ŉ emosionele Smit vandeesweek gesê. Luna is Woensdag ontslaan en terug by die huis. Christiaan Smit sê sy hond, Luna, is soos ‘n kind in die huis. (Foto: Verskaf) Smit sê sy het begin rondstap, maar is steeds op medikasie en die rehabilitasieproses gaan maande duur. “Sy is ŉ kampioen. Sy sal weer haarself wees, maar dit is jammer dat sy hierdeur moes gaan.” Smit sê niks kan Luna se been teruggee of haar 14 dae van uithongering en pyn ongedaan maak nie en daarom beywer hy hom daarvoor om te verhoed dat nog ŉ dier deur dieselfde lyding en trauma gaan. Maroela Media het Davies om kommentaar genader. Hy het die aanbod om sy weergawe van gebeure te stel, van die hand gewys.